(2) Skep Christus gesentreerde Kerstradisies – SAAM DOEN Kersfees dinge – Marida Steurer
(2) Skep Christus gesentreerde Kerstradisies – SAAM DOEN Kersfees dinge
Date: Desember 6, 2016Author: Marida Steurer 0 Kommentare
In ons huis is verjaarsdae groot. Vir daardie dag is jy die eregas in die huis. Alles draai om jou en ons vier die feit dat jy gebore is en hoedat jy ons lewens kom aanraak het. Met Kersfees is dit dus vir ons ook belangrik dat die juffers snap dat ons Jesus se verjaarsdag vier en hoedat Hy ons lewens kom betekenis gee. As ons met ons eie verjaarsdae groot gaan, gaan ons met sy verjaarsdag dus nog groter.
Wat ŉ kosbare betekenis het Kersfees nie vir ons as Christene nie! Ons Verlosser het ons so lief gehad dat Hy die moeite nie ontsien het om as mens gebore te word en sy liefde vir ons aan ŉ kruis te kom bewys nie. Dit is krities dat ons dit vir ons kinders prakties sal maak sodat hierdie verhaal vir hulle meer as ŉ uitbeelding op ŉ kerskaartjie sal wees.
Ek het vir drie jaar alleen in Europa gewoon en het in daardie tyd beleef hoeveel dit beteken wanneer ander mense hulle huise en harte (veral oor Kerstyd) vir my oopmaak. Ek onthou my onbeskryflike dankbaarheid wanneer ek oor Kersfees genooi is om die dag saam met ŉ gesin te spandeer. Die feit dat daar nog ŉ geskenkie met my naam onder die boom ook was, het my hart sommer laat verkrummel. Ek het besef hoedat die Here my (in ŉ baie alleen tyd van my lewe) versorg en toegevou het en uitreik na ander het summier vir my deel geword van die Kersboodskap: “Soos my Vader my gestuur het, stuur ek julle ook…”
Dink in hierdie tyd aan mense wat alleen is en maak ŉ plan om na hulle toe uit te reik:
Ons gemeente het ŉ jaar of wat gelede na afloop van die Kersdiens ŉ ‘Koppie vol Kersfees’ uitreik gehad. Ons het Koffie bekers met ŉ lekkertjie in aan die personeel by die polisiestasie en by die staatshospitaal gaan uitdeel. Die boodskap op die kaartjie het bloot gelui: “Thank you for your service to our community. May you experience the love of Christ during this festive season and throughout the new year.”. Ons gesin het al iets soortgelyks op Ou Kersaand gedoen vir petroljoggies. Die ontvangers se reaksie is telkens oorweldigend en almal wat saam gaan, word self diep aangespreek. Dit neem ons nie meer as ŉ uur nie.
Bring en Sing
Die gesin waaruit ek kom was baie lief vir sing en musiek maak. Ons het in die hoërskool ons eerste “Bring en Sing” gehou. Ons kinders het elke jaar ŉ nuwe sangbundel saamgestel met ŉ mengsel Kersfees en ander liedjies. Die Bring-deel van die uitnodiging het behels dat elkeen sy eie musiekinstrument moes saam bring. Kitare, viole en fluite was uiteraard welkom, maar gaste is aangemoedig om hul eie instrumente te maak. Koekblikke, botteltjies vol rys, linte met klokkies om jou polse. Dit het al hoe interessanter geword toe ons studente word.
My pa het een jaar aangekondig dat die tema vir ons gesin se kersgeskenke “Christus se lig” sou wees. Ons moes almal saam help dink aan geskenk idees en gepaste boodskappe op die kaartjies. Dit is dan bespreek soos wat ons die geskenke oopgemaak het.
Die kinderliedjie lui “Al was ek nie daar nie, ek weet dit is waar…” Mag die manier waarop ons Kersfees in 2016 vier hierdie Waarheid vir die wêreld sigbaar maak.
Ns. As jy hierdie blog geniet het, lees gerus ook die blog wat hierdie een vooraf gaan “Skep Christus gesentreerde Kerstradisies – SAAM WEES oor Kersfees”
Vorige Previous post: (1) Skep Christus gesentreerde Kerstradisies -SAAM WEES oor Kersfees
Volgende Next post: In Het Licht (deur SELA)